Julija Peresild

Julija Sergejevna Peresild (vene keeles Юлия Сергеевна Пересильд; sündinud 5. septembril 1984 Pihkvas) on vene näitleja. Keskkooli lõpetamise järel õppis ta ühe aasta Pihkva Riiklikus Pedagoogilises Instituudis vene filoloogiat, seejärel astus Venemaa Teatrikunsti Akadeemiasse, mille lõpetas 2006. aastal. 2007. aastast töötab ta Moskvas Riikliku Rahvaste Teatri näitlejana, aga on mänginud teisteski Moskva teatrites. Alates 2003. aastast on ta mänginud rohkem kui 40 filmis. Ta on mänginud peaosa 16-osalises telesarjas "Ljudmila Gurtšenko" (2015, Venemaa), mida 2021. aastal näitas ka Eesti Televisioon. 2020. aasta lõpul kuulutati telekanalil Pervõi Kanal välja konkurss naispeaosa​täitja leidmiseks kosmoses filmitavasse mängufilmi tööpealkirjaga "Вызов" ('väljakutse'). 3000 sooviavaldaja hulgast valiti märtsis 2021 kümme kandidaati (finalisti), kes kutsuti terviseuuringutele. Telekanal tegi konkursi sellest etapist neljaosalise dokumentaalsarja. Mais 2021 kiitis riigiettevõte Roskosmos heaks Julija Peresilla kandidatuuri osalemiseks kosmoselennul rahvusvahelises kosmosejaamas (ISS), kus toimuvad mängufilmi võtted. Enne lendu pidi näitleja läbima spetsiaalse kosmonautidele mõeldud väljaõppe: testimise tsentrifuugil ja vibratsioonistendil, tutvumis- ja treeninglennud lennukis nullgravitatsiooniga, samuti langevarjuhüpete väljaõppe. Ekspeditsioon algas Bajkongõri kosmodroomilt 5. oktoobril 2021 Sojuz-tüüpi kosmoselaeval Sojuz MS-19. Samal päeval põkkus Sojuz kosmosejaamaga. Filmivõtetega olid haaratud kõik jaamas töötavad kosmonaudid. Operaatoritöö kosmoses tegi Klim Šipenko, kes on ühtlasi filmi režissöör ja meespeaosatäitja. Kosmosejaamast naasti Maale 17. oktoobril kosmoselaeval Sojuz MS-18. 2010 – Kristalne Turandot’ teatriauhind rolli eest Moskva Malaja Bronnaja teatri lavastuses "Varssavi meloodia" 2010 – parima Venemaa näitleja auhind Valge Elevant ja Kuldkotkas parima naiskõrvalosatäitja kategoorias filmis "Ääremaa" (neist esimest annavad välja Venemaa filmikriitikud ning teist Venemaa Filmikunsti ja -teaduse Akadeemia) 2013 – Venemaa presidendi noore kultuuritegelase auhind panuse eest kodumaa teatri- ja filmikunsti 2016 – Kuldkotka naisosatäitja auhind Ljudmila Pavljutšenko rolli eest filmis "Sevastopoli kaitsmine" 2017 – Andrei Mironovi nimeline preemia 2018 – Venemaa Föderatsiooni teeneline kunstnik 2023 – Vene Föderatsiooni riiklik preemia 2017 Kuldkotka seriaali naisosatäitja auhinna nominent Ljudmila Gurtšenko rolli eest teleseriaalis "Ljudmila Gurtšenko" Ta ema Irina oli lasteaiakasvataja, isa Sergei Peresild aga Pihkva kandi ikoonimaalija. Perekonnanime Peresild kandis juba ta vanaisa. On oletatud, et ta vanavanavanemad olid Eestist pärit, ent nime päritolu pole siiani selgunud. Tal on tütred Anna (sündinud 2009) ja Marija (sündinud 2012), kelle isa on režissöör Aleksei Utšitel (sündinud 1951). Ka mõlemad tütred on mänginud filmides ja telesarjades. Erika Klaats. Homsest hakkab jooksma teleseriaal naisest kui tulevärk Maaleht.ee, 17.06.2021. Новости. roscosmos.ru, 13. mai 2021. Laulik, Jüri (24. oktoober 2021). "Eesti juurtega näitleja Julia Peresilla kirev elu: kuidas Pihkva näitsikust sai esimene naisnäitleja kosmoses?". Kroonika. Vaadatud 31. märtsil 2024. Piirsalu, Jaanus (4. juuli 2015). "Eesti juurtega Julia Peresild – naistäpsuslaskurist staariks". kultuur.postimees.ee. Vaadatud 31. märtsil 2024. Julija Peresild andmekogus IMDb (inglise) Julija Peresild kino-teatr.ru andmebaasis Jaanus Piirsalu. Eesti juurtega Julia Peresild – naistäpsuslaskurist staariks Postimees, 4. juuli 2015